
Ministru kabineta noteikumi Nr. 374
Rīgā 2025. gada 25. jūnijā (prot. Nr. 25 7. §)
Grozījumi Ministru kabineta 2020. gada 14. jūlija noteikumos Nr. 458 "Noteikumi par kapitāla ieguldījumiem komersantos, kuru darbību ietekmējusi Covid-19 izplatība"
Izdoti saskaņā ar Attīstības finanšu institūcijas likuma
12. panta ceturto daļu
· Izdarīt Ministru kabineta 2020. gada 14. jūlija noteikumos Nr. 458 "Noteikumi par kapitāla ieguldījumiem komersantos, kuru darbību ietekmējusi Covid-19 izplatība" (Latvijas Vēstnesis, 2020, 136. nr.; 2021, 27., 200. nr.; 2022, 39., 74B. nr.) šādus grozījumus:
· 1. Izteikt 16.3. apakšpunktu šādā redakcijā:
· "16.3. kvazikapitāla ieguldījumi, tai skaitā konvertējami aizdevumi. Subordinēti aizdevumi ar ieguldījuma pamatkapitālā pazīmēm, ja saistības netiek pildītas, nodrošina tiesības iegūt vismaz 51 % no visām komersanta kapitāla daļām, konvertējot aizdevumu komersanta kapitālā vai fondam vienojoties ar esošo pamatkapitāla daļu (akciju) turētājiem (dalībniekiem, akcionāriem) par citiem konvertācijas nosacījumiem. Aizdevuma atmaksas termiņš ir līdz septiņiem gadiem;".
· 2. Izteikt 16.4. apakšpunktu šādā redakcijā:
· "16.4. ieguldījumi korporatīvajās obligācijās, tai skaitā konvertējamās. Fonds pirmreizējā tirgū iegādājas obligācijas ar nosacījumu, ka tās tiek iekļautas akciju sabiedrības "Nasdaq Riga" regulētajā tirgū vai daudzpusējā tirdzniecības sistēmā. Fondam ir tiesības iegādātās komersanta obligācijas realizēt sekundārajā tirgū. Obligāciju atmaksas termiņš ir līdz septiņiem gadiem."
· 3. Izteikt 32. punktu šādā redakcijā:
· "32. Finansējumu atbilstoši šiem noteikumiem nesniedz šādām komersanta darbībām un nozarēm:
· 32.1. ieroču un munīcijas tirdzniecībai (Saimniecisko darbību statistiskās klasifikācijas Eiropas Kopienā 2.1. redakcijas (turpmāk – NACE 2.1. red.) klase 47.63 "Sporta aprīkojuma mazumtirdzniecība");
· 32.2. tabakas izstrādājumu ražošanai un tirdzniecībai (NACE 2.1. red. 12. nodaļa "Tabakas izstrādājumu ražošana", klase 46.35 "Tabakas izstrādājumu vairumtirdzniecība", klase 47.26 "Tabakas izstrādājumu mazumtirdzniecība" un klase 47.92 "Specializētas mazumtirdzniecības starpniecības pakalpojumi");
· 32.3. alkohola tirdzniecībai (NACE 2.1. red. klase 46.34 "Dzērienu vairumtirdzniecība", klase 47.25 "Dzērienu mazumtirdzniecība" un klase 47.92 "Specializētas mazumtirdzniecības starpniecības pakalpojumi");
· 32.4. azartspēlēm un derībām (NACE 2.1. red. 92. nodaļa "Azartspēles un derības");
· 32.5. finanšu un apdrošināšanas darbībai (NACE 2.1. red. L sadaļa "Finanšu un apdrošināšanas darbības");
· 32.6. operācijām ar nekustamo īpašumu (NACE 2.1. red. M sadaļa "Operācijas ar nekustamo īpašumu", grupa 68.1 "Operācijas ar savu nekustamo īpašumu un būvniecības projektu attīstīšana", klase 68.31 "Starpniecības pakalpojumi operācijās ar nekustamo īpašumu" un klase 68.32 "Citas operācijas ar nekustamo īpašumu uz līguma pamata vai par atlīdzību");
· 32.7. tāda nekustamā īpašuma attīstīšanai, kas Nekustamā īpašuma valsts kadastra informācijas sistēmā reģistrējams kā dzīvojamā māja vai daudzdzīvokļu dzīvojamā māja."
· 4. Izteikt 42. punktu šādā redakcijā:
· "42. Ja tiek konstatēts šajos noteikumos minēto komercdarbības atbalsta prasību pārkāpums, komersantam ir pienākums atmaksāt sabiedrībai "Altum" saņemto nelikumīgo komercdarbības atbalstu kopā ar procentiem atbilstoši Komercdarbības atbalsta kontroles likuma IV vai V nodaļas nosacījumiem."

